Diari Oficial de la Generalitat Valenciana


Sumari del DOGV 4913, del 29-12-2004 (2004/13856)

ORDRE de 16 de desembre de 2004, de la Conselleria de Territori i Habitatge, sobre concessió d'ajudes en matèria de medi ambient, gestionades per la Direcció General de Qualitat Ambiental.
--------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4913

Data del DOGV
:   29-12-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/13943


Data del document
:   16-12-2004

Organisme emissor
:   Conselleria de Territori i Habitatge

Tipus de document
:   Ordre

Anàlisi jurídica

 Descriptors 

:   * qualitat del medi ambient
    * ajuda pública
    * gestió de residus
    * administració local
    * suport econòmic
    * contaminació acústica

ORDRE de 16 de desembre de 2004, de la Conselleria de Territori i Habitatge, sobre concessió d'ajudes en matèria de medi ambient, gestionades per la Direcció General de Qualitat Ambiental. [2004/X13274]
  
Els objectius i principis de la política de medi ambient de la Unió Europea consisteixen, en particular, a prevenir, reduir i, en la mesura que siga possible, eliminar la contaminació, particularment en origen, prenent com a base el principi de ?qui contamina paga?.
  
Expressament, l'article 6 del Tractat CE, modificat pel Tractat d'Amsterdam, estableix que l'actuació comunitària no ha de limitar-se ja a reaccionar davant els problemes de medi ambient, sinó que les exigències de la protecció d'aquest han d'integrar-se des de les fases preparatòries, en la definició i realització de totes les polítiques i mesures de la Comunitat, i fomentar la participació activa dels agents socioeconòmics.
  
El sisé Programa d'acció comunitari en matèria de medi ambient, establit per la Decisió núm. 1600/2002/CE del Parlament Europeu i del Consell, constitueix en l'actualitat el marc de la política de la Comunitat en matèria de medi ambient, amb l'objectiu de garantir un elevat nivell de protecció i d'aconseguir una dissociació entre pressions ambientals i creixement econòmic, i està especialment basat en el principi que qui contamina paga, en els principis de cautela i acció preventiva i en el principi de correcció de la contaminació en la font.
  
En matèria de residus, la política comunitària adoptada amb la Directiva 91/156/CEE, de 18 de març, per la qual es modifica la Directiva 75/442/CEE relativa als residus, preveu la necessitat adoptar mesures encaminades a limitar la producció de residus, en particular promovent les tecnologies netes, com també la desitjable reutilització dels residus com a matèries primeres, alhora que estableix una norma comuna per a tots els residus, si bé per als residus perillosos la Directiva 91/689/CEE, de 12 de desembre, estableix un major control i vigilància.
  
La Llei 10/1998, de 21 d'abril, de residus, va adequar el nostre dret intern a la moderna concepció de la política de residus imperant en la Unió Europea, contribuint al mateix temps a la protecció del medi ambient coordinant la política de residus amb les polítiques econòmica, industrial i territorial, a fi d'incentivar, per aquest ordre, la reducció, la reutilització, el reciclatge i altres formes de valorització dels residus.
  
En el marc del mandat global de protecció del medi ambient de l'article 45 de la Constitució, la Generalitat Valenciana, fent ús de la seua competència legislativa sobre la matèria conforme a la Constitució i a l'Estatut d'Autonomia de la Comunitat Valenciana, va dictar la Llei 10/2000, de 12 de desembre, de residus de la Comunitat Valenciana, i el conjunt de les seues disposicions constitueixen l'expressió de la política de residus de la Generalitat, encaminada a la consecució dels objectius de prevenció en la producció de nous residus, disminució de la quantitat produïda i de la perillositat de les substàncies que els componen, valoritzant-los en la mesura que siga possible.
  
Conforme a la política comunitària, estatal i autonòmica descrita en matèria de residus, la Conselleria de Territori i Habitatge, com a continuïtat a les mesures d'ajudes i subvencions ja iniciades, pretén fomentar la minimització o prevenció en origen de la generació de residus en els processos productius, com també la valorització d'aquests en el mateix procés que els haja generat.
  
En relació amb determinats residus perillosos, concretament els policlorobifenils (PCB) i policloroterfenils (PCT), la Directiva 96/59/CE del Consell, de 16 de setembre, relativa a l'eliminació de PCB i PCT imposa una sèrie d'obligacions relacionades no sols amb els PCB usats i aparells rebutjats que els continguen, sinó també amb els PCB no usats i aparells en ús. Incorporant al dret intern la Directiva esmentada, es va dictar el Reial decret 1378/1999, de 27 d'agost, de caràcter bàsic, pel qual s'estableixen mesures per a l'eliminació i gestió dels policlorobifenils, policloroterfenils i aparells que els continguen, que fixa l'any 2010 com a termini màxim per a dur a terme la descontaminació o eliminació, amb l'excepció dels transformadors elèctrics dèbilment contaminats, que podran estar operatius fins al final de la seua vida útil. El règim jurídic aplicable a la gestió, condicions de tractament i eliminació dels mencionats residus, en tant que residus perillosos, està previst igualment en la Llei 10/2000, de 12 de desembre, de residus de la Comunitat Valenciana, pretenent la Conselleria de Territori i Habitatge fomentar les activitats de gestió dels policlorobifenils, policloroterfenils i aparells que els continguen, segons queden definits en el Reial decret 1378/1999, de 27 d'agost.
  
La Llei 38/1972, de 22 de desembre, de protecció de l'ambient atmosfèric estableix com un dels objectius d'aquesta prevenir la contaminació atmosfèrica qualsevol que siguen les causes que la produïsquen.
  
En compliment del Protocol de Göteborg, d'1 de desembre de 1999, en el Conveni de la CE per a Europa de les Nacions Unides sobre la contaminació atmosfèrica transfronterera a gran distància per a disminuir l'acidificació, l'eutrofització del sòl i l'ozó de la baixa atmosfera, i sota l'estratègia del cinqué Programa d'acció en matèria de medi ambient, s'adopta la Directiva 2001/81/CE, del Parlament Europeu i del Consell, de 23 d'octubre de 2001, sobre sostres nacionals d'emissió de determinats contaminants atmosfèrics. Per a garantir de forma eficaç el compliment dels objectius del protocol, la Directiva 2001/81/CE estableix uns límits nacionals (sostres nacionals) per a determinats contaminants, entre els quals es troben els compostos orgànics volàtils (COV). Un dels instruments per a complir a la citada Directiva és l'aplicació del Reial decret 117/2003, de 31 de gener, sobre limitació d'emissions de compostos orgànics volàtils per l'ús de dissolvents en determinades activitats, el qual té com a objectiu evitar o, quan això no siga possible, reduir els efectes directes o indirectes de les emissions de compostos orgànics volàtils sobre el medi ambient i la salut de les persones. D'acord amb l'anterior, la Conselleria de Territori i Habitatge considera necessari recolzar les iniciatives de reducció en origen d'emissions de COV mitjançant modificació dels processos productius d'aquelles instal·lacions que empren dissolvents en la seua activitat industrial.
  
D'altra banda, cal ressaltar la necessitat d'una adequada planificació en la lluita contra el soroll en els nuclis urbans de la Comunitat Valenciana, com també la realització d'un control efectiu per part de l'administració dels nivells de contaminació acústica. En aquest sentit, la Generalitat Valenciana ha aprovat la Llei 7/2002, de 3 de desembre, de la Generalitat Valenciana, de protecció contra la contaminació acústica, que té com a objecte prevenir, vigilar i corregir la contaminació acústica per a protegir la salut dels ciutadans de la Comunitat Valenciana i millorar la qualitat del medi ambient. La llei parteix de la constatació del problema del soroll com un problema local per la seua pròpia naturalesa, d'ací que la resposta pública haja de venir fonamentalment de l'àmbit d'actuació de les administracions municipals. La Conselleria de Territori i Habitatge considera, per tant, necessari recolzar les entitats locals en l'exercici de les seues competències de control d'aquesta contaminació, incentivant igualment les actuacions de prevenció d'aquesta, a través de subvencions a l'adquisició de material de mesurament de la contaminació acústica per part de les entitats locals.
  
És igualment necessari incentivar les estratègies locals de desenvolupament sostenible, les quals constitueixen la resposta a la crida que la comunitat internacional va realitzar en la Conferència de Nacions Unides sobre medi ambient i desenvolupament, realitzada el 1992 a Río de Janeiro, per la qual cosa es reconeix a les autoritats locals la importància del paper que poden representar en l'adopció de models de desenvolupament que fan compatibles el benestar social i econòmic amb la protecció i la millora del medi ambient local i global. Aquests models es basen en l'Agenda 21, un programa d'acció adoptat en l'esmentada cimera de Río de Janeiro i en la qual s'inclouen una sèrie de mesures de qualsevol tipus a favor de la sostenibilitat. A Europa, un nombre creixent de pobles i ciutats s'estan adherint a la Carta d'Aalborg - compromís adoptat el 1994 per a l'aplicació de l'Agenda 21 a escala local, fruit de la primera Conferència europea sobre ciutats sostenibles - i s'estan integrant així mateix en la Campanya europea de ciutats sostenibles. A la Comunitat Valenciana, cada vegada són més les entitats locals que han adoptat el seu compromís amb el canvi de paradigma que representa el desenvolupament sostenible, malgrat això, no en tots els casos aquest compromís inicial s'ha vist culminat mitjançant l'establiment i l'execució d'accions concretes dirigides a millorar qualsevol dels aspectes de l'actual model de desenvolupament, en part per la complexitat del mateix procés de confecció de l'Agenda 21 local. Amb aquest fi, la Conselleria de Territori i Habitatge pretén recolzar, en coordinació amb les diputacions provincials, no sols la formulació sinó també l'aplicació per part dels ajuntaments dels instruments que afavoreixen la transició cap a la sostenibilitat, entre els quals destaquen les estratègies locals de desenvolupament sostenible en el marc de l'Agenda 21 i l'aplicació pràctica de les mesures derivades del procés de confecció d'aquesta.
  
Les competències en matèria de medi ambient estan assignades a la Conselleria de Territori i Habitatge pel Decret 8/2004, de 3 de setembre, del president de la Generalitat, i les relatives a avaluació i difusió de la qualitat ambiental, tramitació de subvencions en matèria de residus industrials, protecció acústica i desenvolupament de l'Agenda 21 local s'exerceixen a través de la Direcció General de Qualitat Ambiental, conforme al Decret 119/2003, d'11 de juliol, del Consell de la Generalitat, pel qual s'aprova el Reglament orgànic i funcional de la conselleria esmentada, i l'Ordre de 9 de setembre de 2003 dictada en desenvolupament d'aquest.
  
Per raó de tot el que antecedeix, a proposta de la Direcció General de Qualitat Ambiental, conforme a les atribucions que em confereix l'article 35 de la Llei 5/1983, de 30 de desembre, de Govern Valencià, com també l'article 47 de la Llei d'hisenda pública de la Generalitat Valenciana aprovada per Decret legislatiu de 26 de juny de 1991, del Consell de la Generalitat Valenciana,
  
ORDENE
  
Article 1. Objecte
  
1. La present ordre té com a objecte establir el procediment i el règim aplicable a les ajudes gestionades per la Direcció General de Qualitat Ambiental de la Conselleria de Territori i Habitatge, i aprovar les bases reguladores d'aquestes ajudes.
  
2. Aprovades les corresponents lleis anuals de pressupostos, mitjançant una ordre de la Conselleria de Territori i Habitatge es faran públiques en cada exercici pressupostari els imports màxims d'aquestes ajudes, com també l'import global màxim destinat per al seu finançament. Aquesta ordre serà objecte de publicació en el Diari Oficial de la Generalitat Valenciana.
  
Article 2. Àmbit d'aplicació
  
La present ordre s'aplicarà a les següents ajudes que es regiran per les bases aprovades en els annexos que s'indiquen:
  
1. Subvencions a la minimització en origen i valoració in situ de residus generats en el mateix procés productiu, com també a la reducció en origen de les emissions de compostos orgànics volàtils (COV) (annex I), aplicació pressupostària 51.37.540.51.4.D9357027.
  
2. Subvencions destinades a la gestió dels equips contaminats per PCB (annex II), aplicació pressupostària 49.43.012.58.0.G8833140.
  
3. Subvencions destinades a l'adquisició de material de mesurament de la contaminació acústica per ajuntaments de la Comunitat Valenciana (annex III), aplicació pressupostària 93.62.467.15.2.A3091018.
  
4. Subvencions destinades a ajuntaments de la Comunitat Valenciana per a la promoció de la sostenibilitat en l'àmbit local mitjançant la realització de treballs dirigits a la implantació i el desenvolupament de l'Agenda 21 local (annex IV), aplicació pressupostària 89.07.038.60.3.D0774793.
  
Article 3. Beneficiaris
  
Podran sol·licitar les ajudes previstes en la present ordre els que reunisquen en cada cas els requisits establits en el corresponent annex.
  
Article 4. Definició de PIME
  
A l'efecte de la present ordre, es consideraran microempreses, xicotetes i mitjanes empreses (PIME), les unitats econòmiques amb personalitat física o jurídica que reunisquen els requisits establits en la Recomanació de la Comissió Europea 2003/361/CE, de 6 de maig de 2003 (DOCE núm. L124/36, de 20 de maig de 2003), amb entrada en vigor l'1 de gener de 2005:
  
a) Que ocupen menys de 250 treballadors efectius.
  
b) Que tinguen un volum de negocis anual no superior a 50 milions d'euros, o bé un balanç general anual no superior a 43 milions d'euros.
  
c) Que es tracte d'empreses autònomes, entenent per tals aquelles en què el 25% o més del seu capital o dels seus drets de vot no pertanga a una altra empresa.
  
Article 5. Sol·licituds d'ajuda
  
1. Les sol·licituds es presentaran amb anterioritat a la realització de l'activitat, inversió o projecte per al qual se sol·licita l'ajuda. Els sol·licitants podran executar els projectes una vegada presentada la sol·licitud, sense esperar que la concessió d'ajuda es produïsca i sense que això prejutge la decisió que finalment s'adopte.
  
2. La presentació de sol·licitud no generarà cap dret a obtenir subvenció. Tampoc determinarà reconeixement de drets en el supòsit que no s'aproven les ajudes en la corresponent llei de pressupostos de la Generalitat Valenciana.
  
3. Les sol·licituds es formalitzaran en instància degudament emplenada, dirigida a la Direcció General de Qualitat Ambiental, segons model que s'adjunta a la present ordre per a la corresponent línia de subvenció, acompanyades de la documentació indicada en les bases reguladores de cadascuna d'aquestes.
  
4. Quan els documents exigits ja estiguen en poder de la Conselleria de Territori i Habitatge, el sol·licitant pot acollir-se al dret establit en l'article 35.f) de la Llei 30/1992, de 26 de novembre, de règim jurídic de les administracions públiques i del procediment administratiu comú, sempre que aquests documents romanguen vigents i no hagen transcorregut més de cinc anys des de la finalització del procediment a què corresponguen, havent d'indicar-se expressament en la sol·licitud - apartat observacions - la data, el número d'expedient i òrgan en què van ser presentats.
  
5. La Direcció General de Qualitat Ambiental podrà demanar del sol·licitant l'aportació de tots aquells documents o dades complementàries que estime necessaris per a la resolució de l'expedient, en particular l'ampliació de la documentació tècnica presentada en cas de considerar-se insuficient per a la seua adequada valoració, com també l'acreditació dels requisits a què es refereix la documentació administrativa.
  
Article 6. Lloc i termini de presentació
  
1. Els interessats podran presentar les sol·licituds en el Registre General de la Conselleria de Territori i Habitatge al carrer de Francisco Cubells, núm. 7 de València, com també en els serveis territorials d'aquesta d'aquesta situats a Alacant (carrer de Churruca, 29), Castelló (avinguda dels Germans Bou, 47), i València (carrer de Gregori Gea, 27), o en qualsevol altra de les formes previstes en l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
  
En cas d'enviament per correu certificat, la presentació de la documentació en l'oficina de correus corresponent haurà de fer-se d'acord amb el que disposa l'article 39 del Reial decret 1829/1999, de 31 de desembre, pel qual s'aprova el Reglament pel qual es regula la prestació dels serveis postals, en desenvolupament del que estableix la Llei 24/1998, de 13 de juliol, del servei postal universal i de liberalització dels serveis postals, en sobre obert, a fi que l'exemplar destinat a la Conselleria de Territori i Habitatge siga datat i segellat abans de ser certificat. En el cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació aquella que aparega en l'entrada de registre de la Conselleria de Territori i Habitatge.
  
2. El termini de presentació de sol·licituds començarà el dia 2 de novembre de l'any immediat anterior a l'exercici econòmic per al qual se sol·licite l'ajuda, finalitzant el 31 de gener d'aquest exercici, excepte el que preveu la disposició transitòria per a les subvencions de 2005.
  
Article 7. Esmena de les sol·licituds
  
Quan la sol·licitud no reunisca els requisits o no s'acompanye la documentació que d'acord amb el corresponent annex d'aquesta ordre resulte exigible o es considere necessària per a resoldre, de conformitat amb l'article 71 de la Llei 30/1992, de 26 de novembre, de règim jurídic de les administracions públiques i del procediment administratiu comú, es requerirà al sol·licitant perquè en el termini de deu dies esmene la falta o acompanye els documents preceptius, amb indicació que, si així no ho fa, se li tindrà per desistit de la seua petició, prèvia resolució d'arxiu que haurà de ser dictada en els termes previstos en l'article 42 de l'esmentada llei.
  
Aquesta resolució serà dictada per la Direcció General de Qualitat Ambiental, d'acord amb la Resolució de 13 d'agost de 2003, del conseller de Territori i Habitatge, sobre delegació de l'exercici de competències en determinats òrgans de la Conselleria (DOGV núm. 4571, de 22.08.2003).
  
Article 8. Valoració i proposta de resolució
  
1. La valoració de les sol·licituds presentades la realitzarà una comissió avaluadora, a la qual correspondrà igualment formular la proposta de resolució, d'acord amb el que estableix el present article i amb els criteris i límits indicats en el corresponent annex.
  
2. Quan, per aplicació dels percentatges màxims d'ajuda previstos en les respectives bases, el total de les subvencions estimades supere el límit de la consignació pressupostària disponible en l'exercici, la comissió avaluadora proposarà els percentatges que s'han d'aplicar per a respectar aquest límit.
  
3. En el cas que, aplicant els percentatges màxims previstos, l'import total de les sol·licituds estimades resulte inferior al crèdit pressupostari disponible en l'exercici, la comissió podrà proposar l'increment d'aquells respectant en tot cas el límit de la consignació pressupostària de l'exercici i, quan procedisca, el límit per beneficiari i els límits màxims autoritzats per la Comissió Europea indicats en l'article 13 b) d'aquesta ordre.
  
4. En els supòsits d'acumulació d'ajudes la comissió avaluadora proposarà, respecte al sol·licitant en què concórrega aquesta circumstància, el reconeixement de la subvenció en el percentatge que escaiga per a respectar els límits aplicables a aquests supòsits conforme al que estableix l'article 13 d'aquesta ordre.
  
5. La comissió formularà la proposta de resolució distribuint l'assignació pressupostària entre els diferents projectes o actuacions proposats com a adjudicataris. La proposta de resolució haurà de contenir les sol·licituds desestimades i el motiu de la desestimació, les sol·licituds estimades, la quantia subvencionable que s'ha de justificar i l'import de l'ajuda que s'ha de concedir a cada beneficiari, indicant els percentatges o quanties unitàries finalment aplicables per a la seua determinació.
  
Article 9. Resolució
  
1. Correspon al director general de Qualitat Ambiental dictar la resolució de concessió de les distintes subvencions, per delegació del conseller de Territori i Habitatge conforme a la Resolució de 13 d'agost de 2003, sobre delegació de l'exercici de competències en determinats òrgans de la Conselleria (DOGV núm. 4571, de 22.08.2003).
  
2. La relació de beneficiaris de cada línia de subvenció serà objecte de publicació en el Diari Oficial de la Generalitat Valenciana. La resolució inclourà també la quantia subvencionable que s'ha de justificar, l'import de l'ajuda concedida a cada beneficiari, indicant els percentatges o quanties unitàries aplicats per a la seua determinació, com també, si és el cas, el termini o data límit per a la presentació de les sol·licituds de cobrament i documentació justificativa de les subvencions concedides.
  
3. La resolució per la qual es desestimen determinades sol·licituds serà objecte de notificació als interessats.
  
4. El termini màxim per a resoldre les sol·licituds d'ajuda, serà de quatre mesos comptadors des de la data de la finalització del termini de presentació de sol·licituds. Transcorregut aquest termini sense haver-se notificat resolució expressa, els interessats podran entendre desestimades les seues sol·licituds per silenci administratiu en els termes previstos en l'article 44 de la Llei 30/1992, de 26 de novembre, de règim jurídic de les administracions públiques i del procediment administratiu comú, com també en l'article 55 de la Llei 9/2001, de 27 de desembre, de mesures fiscals, de gestió administrativa i financera, i d'organització de la Generalitat Valenciana.
  
Article 10. Pagament de les subvencions concedides
  
1. El pagament de les ajudes podrà realitzar-se una vegada executada en la totalitat l'activitat, inversió o projecte per al qual van ser concedides, prèvia presentació pel beneficiari de la corresponent sol·licitud de cobrament, dirigida a la Direcció General de Qualitat Ambiental, segons model d'instància establit per a cada línia de subvenció, acompanyada de la documentació justificativa exigida en el corresponent annex. Amb aquest efecte, només seran tinguts en compte els justificants de pagament de data posterior al registre d'entrada del document de sol·licitud d'ajuda segons el que estableix l'article 5, i que corresponguen a actuacions, inversions o projectes encara no executats en el moment de presentar la sol·licitud de subvenció.
  
2. El termini per a presentar la sol·licitud de cobrament de la subvenció finalitzarà en la data que establisca la resolució de concessió i, si no hi figura, la data límit serà el 15 de novembre de l'exercici en què s'haja concedit l'ajuda.
  
3. La Direcció General de Qualitat Ambiental podrà, en qualsevol moment, efectuar les visites i comprovacions que considere necessàries para a verificar la realització i funcionament normal de les actuacions subvencionades o requerir al beneficiari la presentació de qualsevol documentació encaminada a aquesta verificació.
  
4. Si es considera que alguna de les sol·licituds no reuneix els requisits necessaris o no s'acompanya tota la documentació exigible o, si és el cas, s'estime necessari l'aportació de qualsevol documentació encaminada a verificar la realització de les actuacions subvencionables o els costos imputats a aquestes, es concedirà al beneficiari un termini de deu dies per a la seua presentació, transcorregut el qual se li podrà declarar decaigut en el seu dret al tràmit d'aportació documental, de conformitat amb el que disposa l'article 76 de la Llei 30/1992, de 26 de novembre, de règim jurídic de les administracions públiques i del procediment administratiu comú.
  
La resolució en què es tinga per transcorregut el termini, decaient el beneficiari en el seu dret al tràmit, i el consegüent decaïment en el dret al cobrament, total o parcial, de la subvenció concedida, serà dictada pel director general de Qualitat Ambiental, per delegació del conseller de Territori i Habitatge d'acord amb el que estableix la disposició final segona de la present ordre.
  
5. Únicament es pagarà la totalitat de la subvenció concedida si la quantitat subvencionable del projecte ha sigut justificada íntegrament; en qualsevol altre cas, només es pagarà la part de la subvenció proporcional als justificants de despesa aportats, i el director general de Qualitat Ambiental, per delegació conforme a la disposició final segona, dictarà resolució de decaïment en el dret al cobrament de la subvenció en la quantia no justificada.
  
Article 11. Recursos
  
Les resolucions adoptades pel director general de Qualitat Ambiental, en adoptar-se per delegació indicaran expressament aquesta circumstància i es consideraran dictades per l'òrgan delegatori, i posaran fi a la via administrativa. Contra aquestes resolucions es pot interposar recurs contenciós administratiu en el termini de dos mesos, comptador des de l'endemà de la publicació o notificació, davant de la sala contenciosa administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.
  
Tot això sense perjudici de la interposició del recurs potestatiu de reposició, en el termini d'un mes des de l'endemà de la publicació o notificació, d'acord amb el que disposen els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú.
  
Article 12. Obligacions dels beneficiaris
  
1. Els beneficiaris de les subvencions hauran de:
  
a) Executar el projecte, realitzar l'activitat o adoptar el comportament que fonamenta la concessió de la subvenció.
  
b) Justificar el compliment dels requisits i condicions, com també la realització del projecte o activitat i el compliment de la finalitat que determinen la concessió o el gaudi de la subvenció.
  
c) Sotmetre's a les actuacions de comprovació, que s'han d'efectuar per l'òrgan concedent, com també qualssevol altres de comprovació i control financer que corresponen a la Intervenció General en relació amb les subvencions i ajudes concedides, aportant tota la informació que li siga requerida en l'exercici d'aquestes actuacions.
  
d) Comunicar a l'òrgan concedent, en qualsevol moment de la vigència de l'expedient, l'obtenció d'altres ajudes sol·licitades o concedides per a la mateixa finalitat per altres administracions o ens públics. Aquesta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
  
e) Acreditar amb anterioritat a dictar-se la proposta de resolució de concessió que es troba al corrent en el compliment de les seues obligacions tributàries i enfront de la Seguretat Social.
  
f) Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas, com també tots els estats comptables i registres específics que siguen exigits per les bases reguladores de les subvencions, amb la finalitat de garantir l'adequat exercici de les facultats de comprovació i control.
  
g) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.
  
h) Adoptar les mesures necessàries per a donar l'adequada publicitat del caràcter públic del finançament d'activitats, inversions o actuacions de qualsevol tipus que siguen objecte de subvenció, en els termes reglamentàriament establits.
  
i) Procedir al reintegrament dels fons percebuts quan escaiga conforme a la normativa d'aplicació en matèria de subvencions.
  
2. L'incompliment de les anteriors obligacions donarà lloc a l'exigència de les responsabilitats que corresponguen, d'acord amb la legislació vigent.
  
Article 13. Límits, compatibilitat i acumulació d'ajudes
  
Les subvencions previstes en la present ordre seran compatibles entre elles i amb qualssevol altres pel mateix concepte, han de respectar-se, això no obstant, els límits previstos en els apartats següents:
  
a) L'import de les subvencions regulades en la present ordre en cap cas podrà ser de tal quantia que, aïlladament o en concurrència amb altres subvencions o ajudes d'altres administracions públiques o d'altres ens públics o privats, supere el cost de l'activitat que ha de desenvolupar el beneficiari.
  
b) En el cas de les subvencions a la minimització i valorització in situ de residus (annex I), incloses en el règim d'ajudes regionals per a la protecció del medi ambient, l'import acumulat de les ajudes previstes en aquesta ordre i les reconegudes o percebudes d'altres administracions públiques o d'altres ens públics, haurà de respectar els límits màxims autoritzats per la Comissió Europea en el règim esmentat. Aquests límits per a inversions en tecnologies netes, i considerant que les beneficiàries únicament poden ser microempreses, xicotetes i mitjanes empreses, són els següents: 57% per a la província de València, 55% per a Castelló i 60% per a Alacant.
  
Article 14. Pèrdua o minoració de l'ajuda
  
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.
  
2. Igualment, l'incompliment pel beneficiari dels requisits i condicions que van donar lloc a l'atorgament de l'ajuda, com també la falta de justificació o la justificació insuficient de l'ajuda concedida en el termini establit a l'efecte, donarà lloc a la pèrdua del dret al cobrament total o parcial de la subvenció.
  
3. Es podrà prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions o proves que les presentades per l'interessat.
  
4. La resolució corresponent serà dictada pel director general de Qualitat Ambiental per delegació del conseller de Territori i Habitatge conforme al que estableix la disposició final segona de la present ordre.
  
Article 15. Causes de reintegrament
  
Pertocarà el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els casos següents:
  
a) Obtenció de la subvenció falsejant les condicions requerides per fer-ho o ocultant aquelles que ho hagen impedit.
  
b) Incompliment de l'activitat, projecte o finalitat per a la qual la subvenció va ser concedida.
  
c) Incompliment de les obligacions imposades als beneficiaris amb motiu de la concessió de la subvenció.
  
d) Les altres previstes en la normativa d'aplicació en matèria de subvencions.
  
DISPOSICIÓ ADDICIONAL
  
La present ordre es tramita pel procediment anticipat d'acord amb l'Ordre de 26 de setembre de 1994, de la Conselleria d'Economia i Hisenda, per la qual cosa, en cada exercici econòmic, la concessió de les ajudes estarà condicionada a l'existència, en el pressupost del corresponent exercici, de crèdit adequat i suficient.
  
A aquest efecte, aprovades les corresponents lleis de pressupostos de la Generalitat Valenciana, mitjançant una ordre de la Conselleria de Territori i Habitatge es publicaran les línies pressupostàries definitives i la quantia global màxima destinada a les distintes subvencions previstes en aquesta ordre.
  
Tots els actes dictats en els expedients de subvenció, s'entendran condicionats al fet que, en dictar la corresponent resolució de concessió, subsistisquen les mateixes circumstàncies de fet i de dret existents en el moment en què es van produir aquells actes.
  
DISPOSICIÓ TRANSITÒRIA
  
La data límit de presentació de sol·licituds d'ajudes que hagen de ser finançades a càrrec del pressupost de l'any 2005 serà el 25 de febrer de 2005 inclusivament.
  
DISPOSICIONS FINALS
  
Primera
  
En tot allò no regulat en aquesta ordre cal ajustar-se al que disposa el Decret Legislatiu de 26 de juny de 1991, de la Generalitat Valenciana, pel qual s'aprova el Text refós de la llei d'hisenda pública de la Generalitat Valenciana, i en els preceptes bàsics de la Llei 38/2003, de 17 de novembre, general de subvencions si en el termini d'un any des de l'entrada en vigor d'aquesta llei no s'ha adequat la normativa reguladora de les subvencions.
  
Segona
  
En l'àmbit de la present ordre, s'atribueixen a la Direcció General de Qualitat Ambiental les facultats delegades en direccions territorials de la Conselleria previstes en l'article primer, D) Transferències corrents o de capital, apartat 1, de la Resolució de 13 d'agost de 2003, sobre delegació de l'exercici de competències en determinats òrgans de la Conselleria (DOGV núm. 4571, de 22.08.2003).
  
Tercera
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
Quarta
  
Contra la present ordre, que posa fi a la via administrativa, es pot interposar recurs contenciós administratiu en el termini de dos mesos, comptadors des de l'endemà de la publicació, davant la sala contenciosa administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la Jurisdicció contenciós administrativa.
  
Tot això sense perjudici de la interposició de recurs potestatiu de reposició davant de l'autoritat que dicta l'acte, en el termini d'un mes des de l'endemà de la publicació, d'acord amb el que disposen els articles 116 i 117 de la Llei 30/1992, de 26 de novembre, de Règim jurídic de les administracions públiques i del procediment administratiu comú, modificada per la Llei 4/1999, de 13 de gener.
  
València, 16 de desembre de 2004
  
El conseller de Territori i Habitatge,
  
RAFAEL BLASCO CASTANY
  
ANNEX I
  
Bases de les subvencions a la minimització en origen i valoració in situ de residus generats en el mateix procés productiu
  
Base 1. Beneficiaris
  
Podran ser beneficiaris d'aquestes subvencions:
  
- les microempreses, xicotetes i mitjanes empreses (PIME), productores de residus industrials que desenvolupen, en un o diversos centres ubicats a la Comunitat Valenciana, una activitat industrial o de serveis.
  
- les microempreses, xicotetes i mitjanes empreses (PIME) amb emissions de compostos orgànics volàtils.
  
Base 2. Objecte
  
Únicament podran ser objecte de subvenció les actuacions o inversions previstes en la base 4 en matèria de minimització en origen de residus i emissions de COV i valoració in situ de residus industrials generats en el mateix centre productiu per les microempreses, xicotetes i mitjanes empreses (PIME) indicades en la base 1, realitzades fins al 31 d'octubre de l'exercici econòmic per al qual es presente la sol·licitud.
  
A l'efecte d'aquesta ordre s'entendrà per:
  
Minimització en origen:
  
- el resultat d'aplicar per part del productor dels residus, un conjunt de mesures de prevenció destinades a evitar en origen la generació de residus o a aconseguir-ne la reducció, o la de la quantitat de substàncies perilloses o contaminants presents en aquests.
  
- el resultat d'aplicar per part de les instal·lacions que consumeixen dissolvents, un conjunt de mesures de prevenció destinades a evitar o disminuir en origen l'emissió de COV o la perillositat d'aquests.
  
No es considerarà minimització en origen la modificació, ampliació o construcció de depuradores d'aigües residuals, ni tan sols els equips i instal·lacions per a condicionament dels fangs resultants.
  
- Valoració in situ: l'aprofitament dels recursos continguts en els residus pel mateix productor i en el mateix centre que els ha generat, mitjançant la recuperació, la regeneració, la reutilització i el reciclatge, sense posar en perill la salut humana i sense utilitzar mètodes que puguen causar perjudicis al medi ambient.
  
No es considerarà valoració in situ la cessió de residus de l'empresa sol·licitant a una altra per a la seua utilització com a matèria primera per aquesta última.
  
Base 3. Exclusions
  
No seran objecte de subvenció:
  
- Les inversions de substitució d'equips i instal·lacions que no contribuïsquen significativament a la minimització de residus o emissions de COV, com també la part de les inversions que, tot i complint el requisit anterior, redunde en un augment de la capacitat de producció existent.
  
- Les operacions de gestió de residus generats per tercers, de residus sòlids urbans o assimilables a urbans, i d'aigües residuals pròpies o de tercers, amb independència de la seua naturalesa i procedència.
  
- Les actuacions de final de línia, les destinades a depurar les aigües residuals o a tractar els residus sòlids generats en la depuració, fins i tot els fangs resultants del tractament d'aigües.
  
- Les actuacions destinades a corregir les emissions atmosfèriques mitjançant sistemes de correcció de la contaminació al final de línia, les de millora del medi ambient industrial, les de prevenció de riscos laborals dels treballadors de l'empresa, i les substitucions o modificacions de calderes per canvi de combustible o font d'energia.
  
- L'adquisició de maquinària, tant fixa com mòbil, i la realització d'instal·lacions per al tractament de residus inerts, tant terres i àrids com runes, i altres residus de construcció i demolició.
  
- L'adquisició de maquinària, instal·lacions o equips mòbils per al tractament dels mateixos residus industrials.
  
- Adquisició i instal·lació d'equips de transport, tant per a matèries com per a persones, fins i tot dins del mateix centre productiu.
  
- La redacció de plans empresarials de prevenció en l'àmbit de la Llei 11/1997, de 24 d'abril, d'envasos i residus d'envasos i el seu reglament de desenvolupament i execució aprovat per Reial decret 782/1998, de 30 d'abril.
  
- La redacció de plans de prevenció i reducció de residus perillosos, segons el que disposa l'article 45 de la Llei 10/2000, de 12 de desembre, de residus de la Comunitat Valenciana i en la disposició addicional segona del Reial decret 952/1997, de 20 de juny.
  
- Les actuacions relatives a residus a les quals no se'ls aplique la Llei 10/1998, de 21 d'abril, de residus i la Llei 10/2000, de 12 de desembre, de residus de la Comunitat Valenciana.
  
Base 4. Actuacions subvencionables
  
Es podran concedir ajudes per a les actuacions següents: inversions en tecnologies netes i millors tècniques disponibles per a:
  
- evitar o, quan no siga possible, reduir en origen la generació de residus o de la quantitat de substàncies perilloses o contaminants presents en aquests.
  
- evitar o, quan no siga possible, reduir en origen l'emissió de COV o la quantitat de substàncies perilloses presents en aquests.
  
- valorar in situ els residus, aprofitant els recursos continguts en aquests.
  
Concretament, les actuacions que s'han de subvencionar en matèria d'inversions en tecnologies netes per a minimització de residus o emissions de COV consistiran en implantacions o modificacions dels processos productius, per introducció de nous equips o instal·lacions, l'objecte específic de les quals siga reduir significativament la quantitat de residus sòlids o emissions de COV generats, com també la perillositat dels COV i la càrrega contaminant de les aigües de procés de l'empresa sol·licitant.
  
Respecte de les inversions en tecnologies netes per a valoració in situ de residus, les actuacions que s'han de subvencionar consistiran en la introducció de nous equips o instal·lacions l'objecte específic de la qual siga l'aprofitament dels residus en els mateixos centres productius on han sigut generats, sempre que la capacitat nominal de les inversions resulte d'acord amb les necessitats reals de l'empresa sol·licitant.
  
Base 5. Quantia màxima de les subvencions
  
1. Les ajudes poden concedir-se fins al 30% dels costos subvencionables. L'import subvencionable per sol·licitant no excedirà de 200.000 euros.
  
2. El percentatge d'ajuda previst pot incrementar-se o, si és el cas, reduir-se, segons la consignació pressupostària disponible en l'exercici, respectant-se en tot cas el límit d'aquesta, el màxim subvencionable establit en l'apartat anterior i els màxims autoritzats per la Comissió Europea previstos en l'article 13.b) d'aquesta ordre.
  
Base 6. Costos subvencionables
  
Seran costos subvencionables les despeses d'adquisició de maquinària i equips, accessoris i instal·lacions directament relacionades amb aquells i imprescindibles per a la seua posada en funcionament (connexions d'energia elèctrica, gas, aigua, i altres fluids, si és el cas).
  
Base 7. Costos i inversions no subvencionables
  
1. L'IVA satisfet per l'adquisició de béns o serveis facturats i en general qualsevol impost pagat pel beneficiari.
  
2. Despeses financeres de qualsevol naturalesa.
  
3. Adquisició de terrenys, construcció d'edificis i naus industrials i obra civil.
  
4. Despeses en estudis i anàlisis prèvies per a comprovar el funcionament de les inversions una vegada realitzades, fins i tot les despeses derivades de l'emissió del certificat acreditatiu de l'execució del projecte.
  
5. Despeses en concepte de material fungible, material consumible d'informàtica, telèfon, fax, aigua i llum.
  
6. Despeses d'analítiques, caracteritzacions de residus, assajos i proves pilot a nivell experimental, fins i tot a escala industrial, i en general les despeses en I+D+i, en tecnologies per a la minimització en origen o valoració in situ de residus.
  
7. Adquisició de maquinària, equips i instal·lacions de segona mà.
  
8. Qualssevulla altres despeses que no estiguen definides o que no tinguen com a finalitat l'objecte de la subvenció, com també les no imputables directament als projectes.
  
Base 8. Sol·licituds i documentació
  
Les sol·licituds es formalitzaran segons model que s'adjunta en el present annex (model 27736) i hauran d'anar subscrites pel representant legal de l'empresa.
  
Les sol·licituds hauran d'indicar les actuacions que s'han de desenvolupar en el període objecte de subvenció indicant en la base 2, com també el pressupost d'aquestes, i hauran d'anar acompanyades de la documentació següent:.
  
1. La que acredite la personalitat del sol·licitant, presentant els documents següents:
  
a) Empreses individuals: fotocòpia del document nacional d'identitat (DNI/NIF) o passaport en vigor.
  
b) Societats civils o comunitats de béns:
  
- Fotocòpia del DNI/NIF o passaport en vigor de tots els socis/comuners.
  
- Fotocòpia de la targeta d'identificació fiscal, CIF.
  
- Fotocòpia compulsada de l'escriptura de constitució i modificació, si és el cas.
  
- Autorització original de la resta dels socis/comuners diferents del que presenta la sol·licitud.
  
c) Societats mercantils:
  
- Còpia compulsada de l'escriptura de constitució o modificació, si és el cas, i dels estatuts vigents registrats.
  
- En el cas que la societat no estiga inscrita, sol·licitud d'inscripció davant del registre mercantil.
  
- Fotocòpia de la targeta d'identificació fiscal, CIF.
  
- Fotocòpia del DNI/NIF o passaport en vigor del representant que firma la sol·licitud.
  
- Fotocòpia compulsada del poder actual i inscrit en el registre mercantil del representant legal que presenta la sol·licitud.
  
2. Declaració del representant legal de l'empresa acreditativa de PIME, conforme al que disposa l'article 4 de la present ordre segons model adjunt 27388, incloent la seua qualificació com a empresa autònoma, associada o vinculada segons la Recomanació de la Comissió Europea de 6 de maig de 2003 (DOCE L 124/36 de 20.05.2003). La declaració s'acompanyarà de fotocòpia compulsada dels documents següents:
  
- Última declaració de l'impost de societats.
  
- Declaració resum anual de l'IVA de l'últim exercici fiscal.
  
- Últim TC2 o, si és el cas, document acreditatiu de cotització a la Seguretat Social del mes anterior a la data de presentació de la sol·licitud.
  
3. Declaració de les subvencions sol·licitades, percebudes o reconegudes d'altres administracions públiques, o de qualsevol entitat pública o privada, per a la mateixa actuació per a la qual se sol·licita subvenció (model 27680).
  
4. Imprés d'alta de tercers per a pagaments de la Generalitat Valenciana degudament emplenats.
  
5. Acreditació d'estar al corrent en les obligacions tributàries i amb la Seguretat Social. Amb aquest efecte hauran de presentar la documentació següent: original o còpia compulsada dels certificats de l'Agència Estatal d'Administració Tributària i de la Conselleria d'Economia, Hisenda i Ocupació de la Generalitat Valenciana pel que fa a les obligacions tributàries i certificat de la Tresoreria General de la Seguretat Social quant a les obligacions amb la Seguretat Social.
  
6. Fotocòpia compulsada de l'últim rebut de l'IAE, o, si no n'hi ha, alta d'aquest, llevat que el sol·licitant estiga exempt de l'esmentat impost, de conformitat amb el que disposa el Reial decret legislatiu 2/2004, de 5 de març, pel qual s'aprova el Text refós de la llei reguladora de les hisendes locals, i en aquest cas haurà de presentar-se acreditació de l'exempció.
  
7. Fotocòpia compulsada de la llicència municipal d'activitat del centre productiu en el qual es realitzarà la inversió objecte de subvenció.
  
8. En el cas d'actuacions destinades a reduir la càrrega contaminant de les aigües de procés prèviament a la seua depuració i abocament, haurà d'aportar-se còpia compulsada de l'autorització d'abocaments atorgada per l'organisme competent, segons el medi receptor.
  
9. En el cas que les actuacions es referisquen a residus perillosos, haurà d'aportar-se fotocòpia de l'autorització com a productor de residus perillosos o inscripció en el registre de xicotets productors de residus perillosos.
  
10. En el cas que les actuacions es referisquen a emissions de COV, haurà d'aportar-se:
  
- Si l'activitat es troba dins de l'àmbit d'aplicació del Reial decret 117/2003, de 31 de gener, sobre limitació d'emissions de COV per l'ús de dissolvents en determinades activitats, fotocòpia de l'autorització ambiental integrada o inscripció de l'activitat, segons el règim d'intervenció administrativa pertinent.
  
- En cas contrari, fotocòpia del llibre registre de les emissions, d'acord amb l'Ordre de 10 d'agost de 1976, sobre prevenció i correcció de la contaminació industrial de l'atmosfera.
  
11. Memòria descriptiva de l'actuació per a la qual se sol·licita la subvenció, que preveurà com a mínim els aspectes següents:
  
- Activitat de l'empresa i problemàtica ambiental existent abans de la inversió, com tambaé el posterior efecte d'aquesta pel que fa a la minimització en origen de residus o emissions de COV o valoració in situ de residus.
  
- Resultats que s'esperen aconseguir, indicant les quantitats previstes de minimització de residus o emissions de COV i valoració in situ de residus, en comparació amb la situació inicial, abans de la inversió, degudament quantificada, segons model adjunt (model 27292) subscrit pel representant legal de l'empresa. Tant per als residus perillosos com per als no perillosos, s'hauran d'identificar correctament els residus generats segons la Llista europea de residus (codi LER) publicada en l'Ordre MAM/304/2002, de 8 de febrer (BOE núm. 43, de 19.02.2002).
  
- Descripció bàsica de les característiques tècniques de la maquinària, equips i instal·lacions auxiliars necessàries.
  
- Pressupost detallat, per partides de despeses subvencionables conforme es defineixen en la base 6 d'aquest annex, amb els costos d'adquisició i muntatge de cada una de les màquines, equips i instal·lacions que s'han de realitzar, adjuntant la llista completa de proveïdors previstos.
  
- Cronograma de subministrament i muntatge de la maquinària, equips i instal·lacions que s'han de realitzar amb el compromís per part del representant legal de l'empresa, d'execució de la inversió amb posterioritat a la presentació de la sol·licitud d'ajuda i la finalització d'aquesta abans del termini establit en la base 2.
  
Base 9. Valoració
  
1. La valoració dels expedients es realitzarà per una comissió avaluadora, presidida pel/la titular de l'Àrea de Residus, o persona que designe, i formada pel/la titular de la secretaria general administrativa, o persona que designe, el/la titular del Servei de Residus Industrials i del Servei de Protecció de l'Ambient Atmosfèric, i almenys un tècnic de cada un dels serveis esmentats, tots ells de la Conselleria de Territori i Habitatge.
  
2. Es tindran en compte els següents criteris de valoració conforme al següent ordre de prioritat:
  
1r) Inversions per a minimització en origen de residus i emissions de COV, de major a menor percentatge o quantitat de minimització, i de major a menor perillositat del residu.
  
2n) Inversions per a valorització in situ de residus, de major a menor percentatge o quantitat de valorització, i de major a menor perillositat del residu.
  
3. D'acord amb els mencionats criteris, segons l'ordre de prioritat indicat, la comissió proposarà les sol·licituds estimades i l'import que s'ha de concedir a cada beneficiari per aplicació del percentatge màxim i límit per beneficiari previst en la base 5. Segons la consignació pressupostària disponible en l'exercici, la comissió podrà proposar l'increment o reducció del percentatge d'ajuda previst de conformitat amb el que estableix l'article 8 d'aquesta ordre, i aquella formularà la corresponent proposta de resolució tenint en compte els límits previstos en l'article 13.
  
Base 10. Pagament de la subvenció
  
Per al pagament de la subvenció concedida, el beneficiari haurà de presentar, d'acord amb el que estableix l'article 10 de la present ordre, la corresponent sol·licitud de cobrament segons model d'instància que s'adjunta en el present annex (model 27365), acompanyada de la documentació següent:
  
1. Documentació acreditativa de l'execució del projecte subvencionat:
  
- Els beneficiaris que reben una ajuda igual o inferior a 6.000 €, hauran de presentar declaració sota jurament o promesa emesa pel representant legal de l'empresa en què es faça constar:
  
a) La posada en marxa de l'actuació subvencionada.
  
b) En el cas de subvenció per a residus: El compliment de la normativa vigent sobre producció i possessió de residus que es deriva de les obligacions establides en els capítols I, III i IV del títol III de la Llei 10/1998, de 21 d'abril, de residus, i en el capítol I del títol III de la Llei 10/2000, de 12 de desembre, de residus de la Comunitat Valenciana.
  
En el cas de subvenció per a emissions de COV: El compliment de la normativa vigent sobre emissions atmosfèriques: Decret 833/1975, de 6 de febrer, que desenvolupa la Llei 38/1972 de protecció de l'ambient atmosfèric, l'Ordre de 18 d'octubre de 1976, sobre prevenció i correcció de la contaminació industrial de l'atmosfera i, en el cas que s'aplique, el Reial decret 117/2003, de 31 de gener, sobre limitació d'emissions de compostos orgànics volàtils per l'ús de dissolvents en determinades activitats.
  
c) Resultats aconseguits, indicant les quantitats de residus o emissions de COV efectivament minimitzats o, si és el cas, els residus valorats, degudament quantificats, després de la posada en marxa de la inversió subvencionada, en comparació amb la situació inicial, segons model adjunt (model 27150).
  
- Els beneficiaris que reben una ajuda superior a 6.000 €, hauran de presentar un certificat emés per una entitat d'inspecció acreditada per ENAC, en qualitat ambiental, que acredite els aspectes relacionats en els apartats a) i b) del punt anterior. Així mateix, quant a l'apartat c), hauran de presentar la declaració prevista en el model adjunt (model 27292) subscrita pel representant legal de l'empresa i amb el vistiplau de l'entitat d'inspecció, la qual acreditarà amb la seua firma la supervisió i comprovació dels resultats aconseguits.
  
2. Justificació de les despeses efectuades. Totes les despeses hauran de justificar-se mitjançant l'aportació de factures originals o còpies compulsades.
  
La justificació del cost subvencionable del projecte es farà pels següents mitjans, tenint en compte que les factures presentades per a la justificació dels projectes hauran de complir el que disposa el Reial decret 2.402/1985, de 18 de desembre, pel qual es regula el deure d'expedir i d'entregar factura que incumbeix els empresaris i professionals, i la resta de normativa vigent:
  
- Si es paga al comptat es presentarà factura definitiva i rebut del pagament d'aquesta, justificant de transferència o extracte bancari. En cas que en un mateix document conste la factura i el rebut del seu pagament, haurà d'aparéixer en aquella el justificant de recepció amb firma llegible, antefirma i, si és el cas, segell de l'entitat emissora de la factura.
  
- Si es paga mitjançant contracte de lísing (i en aquest cas haurà de ser amb opció de compra), el beneficiari haurà de presentar el contracte de lísing o còpia d'aquest certificada per l'entitat financera, i còpia legitimada de les factures que estiguen en poder d'aquella, corresponents als béns adquirits, perquè puga verificar-se que el finançament correspon precisament a aquests béns.
  
- Si es paga mitjançant efectes ajornats (lletres o pagarés), s'haurà d'aportar factura definitiva i efectes vençuts i pagats, i podran acceptar-se els ajornaments encara no vençuts quan s'aporte la factura juntament amb un escrit del proveïdor indicant que disposa d'efectes (i el seu import) per a fer efectiu el pagament d'aquesta factura. En el moment es faça efectiu el pagament haurà d'aportar-se extracte de compte bancari, justificant de transferència, o qualsevol document que ho acredite, en els quals conste clarament el destinatari del pagament, que haurà de ser la persona o empresa que va emetre la factura.
  
- En cas de pagaments en moneda estrangera es presentarà document bancari acreditant el contravalor en euros en la data de l'operació.
  
- Qualsevol altre cas haurà de ser analitzat singularment.
  
3. En el supòsit que hi haguera hagut alguna variació, en data de presentació de la sol·licitud de cobrament, en la declaració de subvencions sol·licitades, percebudes o reconegudes d'altres administracions públiques, o de qualsevol entitat pública o privada, per a la mateixa actuació objecte de subvenció, s'haurà d'aportar novament el model 27450 actualitzat.
  
En cas contrari, bastarà presentar declaració efectuada pel representant legal de l'empresa, en la qual es faça constar que no han existit variacions respecte a la situació inicial declarada amb caràcter previ a la concessió de la subvenció.
  
4. Acreditació d'estar al corrent en les obligacions tributàries i amb la Seguretat Social en el supòsit que hagen transcorregut 6 mesos des de l'emissió dels corresponents certificats presentats amb la sol·licitud de subvenció, llevat que l'import de la subvenció concedida siga inferior a 1.803,04 €, segons allò que ha disposat l'article 3.5 de l'Ordre de 30 de maig de 1996, de la Conselleria d'Economia i Hisenda, sobre la forma que acrediten els beneficiaris de subvencions l'exigència prevista en l'article 47.7 del Text refós de la Llei d'hisenda pública de la Generalitat Valenciana.
  
ANNEX II
  
Bases de les subvencions destinades a la gestió dels equips contaminats per PCB
  
Base 1. Beneficiaris
  
Podran ser beneficiaris d'aquesta subvenció les microempreses, xicotetes i mitjanes empreses per a gestionar, en un centre o centres radicats a la Comunitat Valenciana, els policlorobifenils, policloroterfenils i aparells que els continguen, segons queden definits en el Reial decret 1378/1999, de 27 d'agost, pel qual s'estableixen mesures per a l'eliminació i gestió d'aquests (BOE núm. 206, de 28 d'agost de 1999).
  
Base 2. Objecte i actuació subvencionable
  
Seran objecte de subvenció els costos derivats de la gestió dels policlorobifenils, policloroterfenils i aparells que els continguen, realitzada fins al 31 d'octubre de l'exercici econòmic per al qual es presente la sol·licitud.
  
Al respecte, es comprovarà especialment la inclusió dels residus esmentats en l'inventari de la Comunitat Valenciana de policlorobifenils, policloroterfenils i aparells que els continguen, conforme estableixen els articles 4, 5 i 6 del Reial decret 1378/1999 citat en la base 1.
  
Base 3. Quantia màxima de les subvencions
  
1. La quantia màxima de la subvenció que s'ha d'atorgar a cada sol·licitant serà del 60% del cost total de la gestió dels policlorobifenils, policloroterfenils i aparells que els continguen, no podent excedir 6.000 € l'import concedit a cada sol·licitant.
  
2. No obstant això, el percentatge d'ajuda previst pot incrementar-se o, si és el cas, reduir-se, en funció de la consignació pressupostària disponible en l'exercici, respectant-se en tot cas el límit d'aquesta, com també el límit per beneficiari establit en l'apartat anterior.
  
Base 4. Despeses no subvencionables
  
No podran ser objecte d'aquesta subvenció les despeses d'adquisició dels equips que substituïsquen els eliminats, com també, qualssevulla altres despeses que no estiguen definides o que no tinguen com a finalitat l'objecte de la subvenció.
  
Base 5. Sol·licituds i documentació
  
Les sol·licituds es formalitzaran segons model que s'adjunta en el present annex (model 27202) i hauran d'anar subscrites pel representant legal de l'empresa.
  
Les sol·licituds hauran d'indicar els aparells que s'hagen de gestionar en el període objecte de subvenció previst en la base 2, el cost de la gestió, havent d'anar acompanyades de la documentació següent:
  
1. La que acredite la personalitat del sol·licitant, presentant els documents següents:
  
a) Empreses individuals: fotocòpia del document nacional d'identitat (DNI/NIF) o passaport en vigor.
  
b) Societats civils o comunitats de béns:
  
- Fotocòpia del DNI/NIF o passaport en vigor de tots els socis/comuners.
  
- Fotocòpia de la targeta d'identificació fiscal, CIF.
  
- Fotocòpia compulsada de l'escriptura de constitució i modificació, si és el cas.
  
- Autorització original de la resta dels socis/comuners diferents del que presenta la sol·licitud.
  
c) Societats mercantils:
  
- Escriptura de constitució o modificació, si és el cas, i dels Estatuts vigents registrats.
  
- En el cas que la societat no estiga inscrita, sol·licitud d'inscripció davant del registre mercantil
  
- Fotocòpia de la targeta d'identificació fiscal, CIF.
  
- Fotocòpia del DNI/NIF o passaport en vigor del representant que firma la sol·licitud.
  
- Fotocòpia compulsada del poder actual i inscrit en el registre mercantil del representant legal que presenta la sol·licitud.
  
2. Declaració del representant legal de l'empresa acreditativa de PIME, conforme al que disposa l'article 4 de la present ordre segons model adjunt 27325, incloent la seua qualificació com a empresa autònoma, associada o vinculada segons la Recomanació de la Comissió Europea de 6 de maig de 2003 (DOCE L 124/36 de 20.05.2003). La declaració s'ha d'acompanyar de fotocòpia compulsada dels documents següents:
  
- Última declaració de l'impost de societats.
  
- Declaració resum anual de l'IVA de l'últim exercici fiscal.
  
- Últim TC2 o, si és el cas, document acreditatiu de cotització a la Seguretat Social del mes anterior a la data de presentació de la sol·licitud.
  
3. Declaració de les subvencions sol·licitades, percebudes o reconegudes d'altres administracions públiques, o de qualsevol entitat pública o privada, per a la mateixa actuació objecte de subvenció (model 27809).
  
4. Imprés d'alta de tercers per a pagaments de la Generalitat Valenciana degudament emplenat.
  
5. Acreditació d'estar al corrent en les obligacions tributàries i amb la Seguretat Social. Amb aquest efecte hauran de presentar la documentació següent: original o còpia compulsada dels certificats de l'Agència Estatal d'Administració Tributària i de la Conselleria d'Economia, Hisenda i Ocupació de la Generalitat Valenciana pel que fa a les obligacions tributàries i certificat de la Tresoreria General de la Seguretat Social pel que fa a les obligacions amb la Seguretat Social.
  
6. Fotocòpia compulsada de l'últim rebut de l'IAE, o, si no n'hi ha, alta d'aquest, llevat que el sol·licitant estiga exempt de l'esmentat impost, de conformitat amb el que disposa el Reial decret legislatiu 2/2004, de 5 de març, pel qual s'aprova el Text refós de la llei reguladora de les hisendes locals, i en aquest cas haurà de presentar-se acreditació de l'exempció.
  
7. Fotocòpia compulsada de la llicència municipal d'activitat del centre productiu en el qual es realitzarà la inversió objecte de subvenció.
  
8. Fotocòpia compulsada de la declaració de possessió d'equips contaminats, per a la seua inclusió en l'inventari de PCB de la Comunitat Valenciana, segons els articles 4, 5 i 6 del Reial decret 1.378/1999, de 27 d'agost, pel qual s'estableixen mesures per a l'eliminació i gestió d'aquests.
  
Base 6. Valoració
  
1. La valoració dels expedients la realitzarà una comissió avaluadora presidida pel/la titular de l'Àrea de Residus, o persona que designe, i formada pel/la titular de la secretaria general administrativa, o persona que designe, el/la titular del Servei de Residus Industrials, i almenys un tècnic de l'àrea esmentada, tots ells de la Conselleria de Territori i Habitatge.
  
2. La comissió proposarà les sol·licituds estimades i l'import que s'ha de concedir a cada beneficiari per aplicació del percentatge màxim i límit per beneficiari previst en la base 3. Segons la consignació pressupostària disponible en l'exercici, la comissió pot proposar l'increment o reducció del percentatge d'ajuda previst de conformitat amb el que estableix l'article 8 d'aquesta ordre, i aquella formularà la corresponent proposta de resolució tenint en compte els límits previstos en l'article 13.
  
Base 7. Pagament de la subvenció
  
Per al pagament de la subvenció, el beneficiari ha de presentar, d'acord amb el que estableix l'article 10 d'aquesta ordre, la corresponent sol·licitud de cobrament segons model d'instància que s'adjunta en el present annex (model 27685), en la qual s'indiquen els equips gestionats (tipus, model, marca, model i núm. de sèrie) i el cost definitiu d'aquesta gestió, acompanyada de la documentació següent:
  
1. Documentació justificativa de la gestió dels aparells que contenen PCB:
  
- Fotocòpia compulsada dels documents de control i seguiment, en la qual s'acredite inequívocament la gestió d'aquests. Per al cas de gestió telemàtica de la documentació anterior, haurà de presentar còpia de l'imprés corresponent.
  
- Fotocòpia compulsada de la declaració per la qual es comunica la gestió de l'aparell inclòs en l'inventari de PCB de la Comunitat Valenciana.
  
2. Justificació de les despeses efectuades. Totes les despeses hauran de justificar-se mitjançant l'aportació de factures originals o còpies compulsades.
  
La justificació del cost subvencionable del projecte es farà pels següents mitjans, tenint en compte que les factures presentades per a la justificació dels projectes hauran de complir el que disposa el Reial decret 2402/1985, de 18 de desembre, pel qual es regula el deure d'expedir i de lliurar la factura que incumbeix els empresaris i professionals, i la resta de normativa vigent:
  
- Si es paga al comptat es presentarà factura definitiva i rebut del pagament d'aquesta, justificant de transferència o extracte bancari. En cas que en un mateix document conste la factura i el rebut del seu pagament, haurà d'aparéixer en aquella el justificant de recepció amb firma llegible, antefirma i, si és el cas, segell de l'entitat emissora de la factura.
  
- Si es paga mitjançant contracte de lísing (i en aquest cas haurà de ser amb opció de compra), el beneficiari haurà de presentar el contracte de lísing o còpia d'aquest certificat per l'entitat financera, i còpia legitimada de les factures que estiguen en poder d'aquella, corresponents als béns adquirits, perquè puga verificar-se que el finançament correspon precisament a aquests béns.
  
- Si es paga mitjançant efectes ajornats (lletres o pagarés), s'haurà d'aportar factura definitiva i efectes vençuts i pagats, podent acceptar-se els ajornaments encara no vençuts quan s'aporte la factura juntament amb un escrit del proveïdor indicant que disposa d'efectes (i el seu import) per a fer efectiu el pagament d'aquesta factura. En el moment que es faça efectiu el pagament haurà d'aportar-se extracte de compte bancari, justificant de transferència, o qualsevol document que ho acredite, en els quals conste clarament el destinatari del pagament, que haurà de ser la persona o empresa que va emetre la factura.
  
- En cas de pagaments en moneda estrangera es presentarà document bancari acreditant el contravalor en euros en la data de l'operació.
  
- Qualsevol altre cas haurà de ser analitzat singularment.
  
3. En el cas que hi haja hagut alguna variació, en data de presentació de la sol·licitud de cobrament, en la declaració de subvencions sol·licitades, percebudes o reconegudes d'altres administracions públiques, o de qualsevol entitat pública o privada per a la mateixa actuació objecte de subvenció, s'haurà d'aportar novament el model 27357 actualitzat.
  
En cas contrari, bastarà presentar declaració efectuada pel representant legal de l'empresa, en la qual es faça constar que no han existit variacions respecte de la situació inicial declarada amb caràcter previ a la concessió de la subvenció.
  
4. Acreditació d'estar al corrent en les obligacions tributàries i amb la Seguretat Social en el supòsit que hagen transcorregut 6 mesos des de l'emissió dels corresponents certificats presentats amb la sol·licitud de subvenció, llevat que l'import de la subvenció concedida siga inferior a 1.803,04 €, segons el que disposa l'article 3.5 de l'Ordre de 30 de maig de 1996 de la Conselleria d'Economia i Hisenda, sobre la forma d'acreditar els beneficiaris de subvencions l'exigència prevista en l'article 47.7 del Text refós de la llei d'hisenda pública de la Generalitat Valenciana.
  
ANNEX III
  
Bases de les subvencions destinades a l'adquisició de material de mesurament de la contaminació acústica per ajuntaments de la Comunitat Valenciana.
  
Base 1. Beneficiaris
  
Podran ser beneficiaris d'aquesta subvenció els ajuntaments de la Comunitat Valenciana que realitzen l'adquisició del material que es menciona en la base 2.
  
Base 2. Objecte i actuació subvencionable
  
Serà objecte de subvenció l'adquisició, per part dels ajuntaments de la Comunitat Valenciana, fins al 31 d'octubre de l'exercici econòmic per al qual es presente la sol·licitud, del següent material de mesurament del soroll i les vibracions:
  
- Sonòmetres i sonòmetres integradors-mitjanadors:
  
Tipus I
  
Ponderació freqüencial: banda de terç d'octava o banda ampla.
  
- Fonts de soroll normalitzades.
  
- Calibradors classe 1.
  
- Acceleròmetres i analitzadors de freqüència per al mesurament de vibracions.
  
- Programari específic per a l'anàlisi de les dades de mesurament.
  
Tots els sonòmetres, sonòmetres integradors-mitjanadors i calibradors sonors, en el moment de l'adquisició, hauran de complir l'Ordre de 16 de desembre de 1998 per la qual es regula el control metrològic de l'Estat sobre els instruments destinats a mesurar nivells de so audible. Al respecte, es comprovarà especialment que els sonòmetres, sonòmetres integradors-mitjanadors i calibradors sonors tinguen l'aprovació de model o verificació primitiva, i s'acreditarà, si és el cas, mitjançant un certificat de l'organisme competent.
  
Base 3. Quantia màxima de les subvencions
  
1. La quantia màxima de la subvenció que s'ha d'atorgar a cada sol·licitant serà del 60% del cost total del material adquirit per a la realització de mesuraments del soroll ambiental i vibracions, i no podent excedir de 15.000 euros l'import concedit a cada sol·licitant.
  
2. Això no obstant, el percentatge d'ajuda previst podrà incrementar-se o, si és el cas, reduir-se, segons la consignació pressupostària disponible en l'exercici, respectant-se en tot cas el límit d'aquesta, com també el límit per beneficiari establit en l'apartat anterior.
  
Base 4. Despeses no subvencionables
  
No podran ser objecte d'aquesta subvenció les despeses d'adquisició d'equips informàtics (maquinari) utilitzats com a suport de programes per a la realització de l'anàlisi de dades de mesurament del soroll ambiental i vibracions, ni els de reparació d'equips destinats a mesurar la contaminació acústica.
  
Base 5. Sol·licituds i documentació
  
La sol·licitud es formalitzarà segons model que s'adjunta en el present annex (model 27640) i haurà d'anar subscrita per l'alcalde president de l'ajuntament o regidor en qui delegue amb aquest fi, i en aquest cas caldrà acreditar la delegació.
  
La sol·licitud haurà d'incloure el detall del material que s'ha d'adquirir en el període objecte de la subvenció, cost d'aquest i subvenció sol·licitada per aplicació del percentatge màxim previst en la base 3.1, i haurà d'anar acompanyada de la documentació següent:
  
- Pressupost detallat del material que s'ha d'adquirir, incloent marca i model.
  
- Declaració de les subvencions sol·licitades, percebudes o reconegudes d'altres administracions públiques, o de qualsevol entitat pública o privada, per a la mateixa actuació per a la qual se sol·licita subvenció, i s'haurà d'emplenar el model 27459 en tot cas.
  
- Imprés d'alta de tercers per a pagaments de la Generalitat Valenciana degudament emplenat.
  
Base 6. Valoració
  
1. La valoració dels expedients la realitzarà per una comissió avaluadora, presidida pel/la titular de l'Àrea de Qualitat Ambiental, o persona que designe, i formada pel/la titular de la Secretaria General Administrativa, o persona que designe, el/la titular del Servei de Protecció de l'Ambient Atmosfèric i, almenys, un tècnic de l'àrea esmentada, tots ells de la Conselleria de Territori i Habitatge.
  
2. Tindran caràcter prioritari les sol·licituds presentades per entitats locals que no hagen rebut subvencions amb aquesta mateixa finalitat, concedides per la conselleria competent en medi ambient, durant els dos exercicis anteriors. En aquest sentit, si la concessió del 60% a totes les sol·licituds implica la superació del crèdit disponible, es tractarà de mantenir aquest percentatge per a les sol·licituds d'entitats locals que complisquen el criteri de prioritat indicat, reduint el percentatge de subvenció a les entitats locals que hagen rebut subvenció en els dos exercicis anteriors.
  
3. La comissió proposarà les sol·licituds estimades i l'import que s'ha de concedir a cada beneficiari per aplicació del percentatge màxim i límit per beneficiari previst en la base 3. Segons la consignació pressupostària disponible en l'exercici, la comissió podrà proposar l'increment o reducció del percentatge d'ajuda previst de conformitat amb el que estableix l'article 8 d'aquesta ordre, i en l'apartat 2 de la present base, formulant-se per aquella la corresponent proposta de resolució tenint en compte els límits previstos en l'article 13.
  
Base 7. Pagament de la subvenció
  
Per al pagament de la subvenció, l'entitat beneficiària haurà de presentar, d'acord amb el que estableix l'article 10 de la present ordre, la corresponent sol·licitud de cobrament segons model d'instància que s'adjunta en el present annex (model 27867), en la qual es detalle el material adquirit i el seu cost definitiu, acompanyada de la documentació següent:
  
- Còpies compulsades de les factures corresponents a les despeses efectuades per l'adquisició del material de mesurament del soroll ambiental i vibracions, i s'adjuntarà còpia compulsada del document comptable corresponent a la fase d'ordenació del pagament d'aquestes degudament fiscalitzat per l'interventor de la corporació local.
  
- Còpia compulsada del certificat de verificació primitiva o si no hi ha còpia compulsada de l'aprovació de model dels sonòmetres, sonòmetres integradors-mitjanadors i calibradors sonors adquirits, en compliment de l'Ordre de 16 de desembre de 1998 per la qual es regula el control metrològic de l'Estat sobre els instruments destinats a mesurar nivells de so audible.
  
- En el cas que hi haja hagut alguna variació, en data presentació de la sol·licitud de cobrament, en la declaració de subvencions sol·licitades, percebudes o reconegudes d'altres administracions públiques, o de qualsevol entitat pública o privada, per a la mateixa actuació objecte de subvenció, s'haurà d'aportar novament el model 27496 actualitzat. En cas contrari, bastarà presentar certificat del secretari de l'entitat local, en el qual es faça constar que no hi ha hagut variacions respecte de la situació inicial declarada amb caràcter previ a la concessió de la subvenció.
  
ANNEX IV
  
Subvencions destinades a ajuntaments de la Comunitat Valenciana per a la promoció de la sostenibilitat en l'àmbit local mitjançant la realització de treballs dirigits a la implantació de l'Agenda 21 local.
  
Base 1. Beneficiaris
  
Podran ser beneficiaris d'aquestes subvencions els ajuntaments de la Comunitat Valenciana per a la realització d'actuacions encaminades a la implantació de l'Agenda 21 local o a la dinamització de les ja implantades.
  
Base 2. Objecte
  
Podran ser objecte de subvenció les actuacions previstes en la base 3 realitzades per ajuntaments de la Comunitat Valenciana fins al 31 d'octubre de l'exercici econòmic per al qual es presente la sol·licitud.
  
Base 3. Actuacions subvencionables
  
Es podran concedir ajudes per a qualssevol de les actuacions per al desenvolupament i implantació de l'Agenda 21 local previstes a continuació:
  
- Realització de cursos, jornades o seminaris de formació o de divulgació organitzades pels ajuntaments en matèria d'Agenda 21 local destinades a tècnics locals o altres responsables que realitzen funcions de medi ambient, agents de desenvolupament local, associacions o organitzacions implicades en el procés de desenvolupament de l'Agenda 21 local.
  
- Realització de campanyes d'informació i comunicació que expliquen als ciutadans, empreses, associacions i entitats públiques i privades de qualsevol tipus què és i què suposa per a l'entitat local una Agenda 21 local.
  
- Realització de campanyes d'informació i comunicació que, en el marc i com resultat de la implantació de l'Agenda 21, impulsen accions o promoguen la sensibilització ambiental dels ciutadans, empreses entitats públiques i privades i institucions en matèries com la mobilitat sostenible (campanyes encoratjadores de la mobilitat no motoritzada o el transport públic), ús sostenible de l'aigua, estalvi energètic i energies renovables, ús responsable dels recursos naturals, la reducció i el reciclatge dels residus, la reducció del soroll, etc.
  
- Accions destinades a la constitució, funcionament i dinamització del Fòrum Local de Medi Ambient o semblant. Respecte al funcionament del Fòrum Local de Medi Ambient o semblant s'haurà de documentar el règim d'aquest (mitjançant estatuts...), reunions celebrades (mitjançant les actes que especificaran almenys, els assistents, l'orde del dia de la reunió, lloc i temps, els punts principals de les deliberacions, com també el contingut dels acords adoptats i el vot contrari a l'acord adoptat, la seua abstenció i els motius que la justifiquen o el sentit del vot favorable).
  
- Elaboració del Pla d'acció. Aquest Pla haurà d'informar succintament de tot el procés seguit en l'establiment dels programes d'acció específics que el conformen. Farà especial referència al diagnòstic realitzat sobre l'estat del medi ambient local, informe que relatarà sintèticament, els problemes detectats i les seues causes, el mètode de priorització de programes utilitzat, els objectius generals i específics i els programes específics establits per a la seua consecució. També s'haurà d'explicitar, documentalment, el procés que l'ajuntament ha seguit per a l'aprovació del Pla d'acció, descrivint els processos de debat seguits entorn del document i el consens aconseguit en el Fòrum Local de Medi Ambient, l'aprovació per l'ajuntament com a esborrany; la publicació i consulta, i la fase de recepció, anàlisi i presa en consideració de les al·legacions presentades segons la seua rellevància per a la seua incorporació al pla; com també la fase d'aprovació definitiva pel consistori.
  
- Elaboració de projectes tècnics per a l'execució dels programes específics previstos en els plans d'acció local, prèviament consensuats pel fòrum de medi ambient, acreditant documentalment que el programa específic que es pretén desenvolupar és producte d'una decisió presa en el fòrum de medi ambient .
  
- Elaboració d'un sistema d'indicadors que permeta realitzar el seguiment de l'aplicació dels programes específics, a fi de garantir que aquests tenen l'efecte desitjat en el medi ambient local.
  
Base 4. Quantia màxima de les subvencions
  
Les ajudes podran concedir-se fins a un màxim del 80% dels costos subvencionables del projecte previstos en la base següent, a excepció de les despeses generals que se subvencionaran en un màxim del 20% i dels projectes tècnics d'execució de les accions previstes en els plans d'acció local, que es podran subvencionar fins a un màxim del 100%; tot això sense perjudici del que disposa la base 8.
  
Base 5. Despeses subvencionables
  
Les despeses subvencionables seran les següents:
  
- Despeses de contractació de serveis externs d'assessorament i consultoria directament imputables al desenvolupament de les actuacions subvencionables.
  
- Despeses de contractació del personal docent, extern a la corporació municipal, per a la impartició de formació específica en matèria d'Agenda 21 local, com també les despeses de desplaçament d'aquest personal docent.
  
- Despeses de contractació de personal expert en matèria de sostenibilitat local, extern a la corporació municipal, per a la impartició de jornades o seminaris d'informació i divulgació, com també les despeses de desplaçament de tal personal.
  
- Despeses externes contractats per a disseny i edició de materials de formació i divulgació directament relacionats amb l'Agenda 21 local.
  
- Despeses de publicitat i comunicació directament relacionats amb les actuacions subvencionables.
  
Base 6. Despeses no subvencionables
  
No podran ser objecte d'aquesta subvenció les despeses d'adquisició de material inventariable, les despeses d'adquisició d'equips de programari i maquinari, maquinària i material consumible d'informàtica, ni les de reparació, construcció, reforma, equipaments i altres qualssevol que constituïsquen inversions reals o de caràcter permanent.
  
Tampoc seran subvencionables les despeses d'inscripció i assistència als cursos, jornades, seminaris o congressos relacionats amb l'Agenda 21 local, les dietes meritades pel personal extern contractat ni pel personal a qui es dirigisquen les actuacions objecte de subvenció, ni el cost intern del personal participant.
  
Base 7. Sol·licituds i documentació
  
La sol·licitud es formalitzarà segons model que s'adjunta en el present annex (model 27017) i haurà d'anar subscrita per l'alcalde/essa president/a de l'ajuntament o persona que delegue, i en aquest cas cal acreditar la delegació.
  
La sol·licitud inclourà detall de les actuacions que s'han de realitzar en el període objecte de la subvenció indicat en la base 2, cost d'aquestes i subvenció sol·licitada per aplicació del percentatge previst en la base 4, i haurà d'anar acompanyada de la documentació següent:
  
- Memòria descriptiva de l'estratègia de sostenibilitat que es compromet a desenvolupar l'ajuntament sol·licitant.
  
- Còpia compulsada del formulari que la Campanya de Ciutats Europees Sostenibles (www.sustainable-cities.org) destina les autoritats locals d'Europa per a la seua adhesió a la Carta de les Ciutats Europees cap a la Sostenibilitat (Carta d'Aalborg) degudament emplenat i firmat per l'autoritat local competent i acreditació del seu enviament, per fax o correu, a la Campanya de Ciutats Europees Sostenibles l'adreça de la qual és: Square de Meeûs, 24 S-3793 Brussel·les, (Tel: +95 7 136 15 89, Fax: +32 2 552 08 89, e-mail: Stmtyvxd.cxzqrr@fnnwlt.nl), juntament amb l'acord plenari d'adhesió a la Campanya de Ciutats Europees Sostenibles.
  
- Memòria descriptiva del projecte específic que s'ha de desenvolupar en el període objecte de subvenció, incloent almenys els apartats següents: objectius, terminis, abast, cronograma d'actuacions, metodologia, agents o grups locals que es pretenguen involucrar, com també els mitjans humans i recursos materials que s'han d'utilitzar.
  
- Pla de finançament de l'actuació proposada, detallant el pressupost total, la quantitat sol·licitada en el marc de la present convocatòria i l'acreditació de l'Ajuntament de la seua capacitat financera per a cobrir la totalitat de la despesa del projecte presentat i que, per al cobrament de la subvenció, ha de justificar en la seua totalitat.
  
- Perspectives de continuació del procés que queden obertes una vegada acabat el període de subvenció.
  
- Trajectòria de l'ajuntament en l'àmbit de la gestió ambiental i de polítiques a favor de la sostenibilitat.
  
- Declaració de les subvencions sol·licitades, percebudes o reconegudes d'altres administracions públiques, o de qualsevol entitat pública o privada, per a la mateixa actuació per a la qual se sol·licita subvenció, havent d'emplenar el model 27448 en tot cas.
  
- Imprés d'alta de tercers per a pagaments de la Generalitat Valenciana degudament emplenat.
  
Base 8. Valoració
  
1. La valoració dels expedients es realitzarà per una comissió avaluadora, presidida pel/la titular de l'Àrea de Qualitat Ambiental, o persona que designe, i formada pel/la titular de la Secretaria General Administrativa, o persona que designe, i, almenys, dos tècnics de l'àrea esmentada, tots de la Conselleria de Territori i Habitatge.
  
2. Els criteris de valoració que es tindran en compte, i respecte dels quals es farà la distribució individualitzada de les quanties, seran els següents:
  
- Qualitat del projecte presentat: es valorarà la qualitat del projecte, com també la viabilitat d'aquest. Puntuació màxima 3 punts.
  
- Metodologies de participació ciutadana implementades al llarg del procés. Es valorarà el fet de la participació ciutadana en el procés de presa de decisions mitjançant l'acreditació (mitjançant actes oficials de reunió del fòrum, acords específics establits, etc.), per part de l'ajuntament, d'actuacions específiques on el fòrum de medi ambient local haja intervingut i com ha sigut aquesta intervenció. Puntuació màxima 3 punts.
  
- Perspectives de continuïtat del procés una vegada finalitzat el període de subvenció: es valorarà la concepció de l'Agenda 21 com a procés de millora contínua del medi ambient del municipi que no té fi i com l'ajuntament estableix les accions que s'han de seguir en el marc d'aquest procés a curt, mitjà i llarg termini. Puntuació màxima 2 punts.
  
- Trajectòria de l'ajuntament en el desenvolupament d'accions encaminades al foment de la sostenibilitat local. Puntuació màxima 1 punt.
  
- Activitats realitzades d'intercanvi d'experiències amb altres entitats locals europees en relació amb el procés agenda local 21. Puntuació màxima 1 punt.
  
3. No seran estimades aquelles sol·licituds que en aquesta fase de valoració no aconsegueixen els 5 punts.
  
4. D'acord amb els mencionats criteris, la comissió avaluadora proposarà les sol·licituds estimades i l'import que s'ha de concedir a cada beneficiari per aplicació dels percentatges establits en la base 4. Segons la consignació pressupostària disponible en l'exercici, la comissió podrà proposar l'increment o reducció del percentatge d'ajuda previst de conformitat amb el que estableix l'article 8 d'aquesta ordre, i aquesta formularà la corresponent proposta de resolució tenint en compte els límits previstos en l'article 13.
  
Base 9. Cobrament de la subvenció
  
1. Per al cobrament de la subvenció, l'entitat beneficiària haurà de presentar, d'acord amb el que estableix l'article 10 de la present ordre, la corresponent sol·licitud de cobrament segons model d'instància que s'adjunta en el present annex (model 27232), subscrita pel president de la corporació o persona en qui delegue, acreditant en aquest cas la delegació, i acompanyada de la documentació següent:
  
- Còpies compulsades de les factures corresponents a la totalitat de la quantia subvencionable del projecte, amb independència de l'import concedit, i la còpia compulsada s'haurà d'acompanyar del document comptable corresponent a la fase d'ordenació del pagament d'aquestes degudament fiscalitzat per l'interventor de l'ajuntament.
  
- Informe final del projecte subvencionat, que inclou els apartats següents: objectius, actuacions realitzades, metodologia, agents institucionals i socials implicats, períodes d'execució de les actuacions, participants i destinataris d'aquestes, línies proposades per a la continuïtat del projecte.
  
- Detall de despeses definitives per concepte.
  
- Documentació elaborada en el disseny, desenvolupament o execució de l'actuació subvencionada.
  
- Un exemplar original de tota la documentació editada i divulgada en el marc de l'actuació subvencionada.